પાકિસ્તાનમાં ત્રાસવાદી સંગઠન લશ્કરે તોઈબાના હાફીઝ સઈદે ટ્વીટ કરીને પાકિસ્તાનના લોકોને કાશ્મીરની આઝાદી માટે લડતાં ‘આપણા ભાઈઓ’ના ટેકામાં મોટી સંખ્યામાં ટ્વીટ કરવા અપીલ કરી. એ સાથે આ ઘટનાક્રમમાં પાકિસ્તાન કનેક્શન અને ત્રાસવાદી પરિમાણ પણ ઉમેરાયું. તેને પગલે સરકારે જેએનયુની ઘટનાની તપાસ કેન્દ્રીય તપાસ એજન્સી એનઆઈએને સોંપવાની વિચારણા કરી છે. જ્યાં ત્રાસવાદી પરિબળોની સંડોવણીની વાત આવે ત્યાં એનઆઈએને તપાસ સોંપવામાં આવે છે. એટલે તેની સામે વાંધો લઈ શકાય તેમ પણ નથી, પરંતુ આવી વાતથી ઘણાંને એવું લાગે કે કેન્દ્ર સરકાર આ બાબતમાં વધુ પડતી કલ્પનાશીલ બની રહી છે. જેએનયુના વિદ્યાર્થીઓના સૂત્રોચ્ચારમાં પાકિસ્તાન કે ત્રાસવાદી સંગઠનનો હાથ હોવાનું વિચારી શકાય નહીં. વિદ્યાર્થીઓએ આવેશ અને ભાવનાના જોશમાં આવું કર્યું હોઈ શકે. આ દલીલને માની લેવાનું મન તો થાય, પરંતુ જેએનયુની ઘટનાની સમાંતરે દિલ્હીમાં દસમી ફેબ્રુઆરીએ પ્રેસ ક્લબમાં યોજાયેલા કાર્યક્રમનું આયોજન દિલ્હી યુનિવર્સિટીના ઉર્દુના પ્રોફેસર અલી જાવેદે કર્યું હતું.